Mjónurnar ( Buzzer ) eiga að líkja eftir síðasta þroskastigi rykmýs sem púpu , þegar hún losar sig upp af botninum og syndir upp að yfirborðinu til að klekjast út . Einfalt , ekki satt ? Við vitum að við eigum að beita þessum flugum fyrir okkur þegar yfirborð vatnsins er krökkt af tómum púpuhylkjum og við sjáum til flugnanna stíga upp af yfirborðinu . Þetta er einfalt líka , ekki satt ? En hvernig eigum við svo að bera okkur að ? Á kyrrum dögum þegar vatnið gárar lítið sem ekkert notum við flotlínuna , lengjum í tauminum upp í allt að 20 ‘ og veiðum þær mjóu . Framsetningin er nokkuð einföld og einkennist af þolinmæði . Eftir að við höfum lagt línuna út tökum við allan slaka úr henni og tauminum . Leyfum svo mjónunni að sökkva . Undir bestu kringumstæðum ræðst silungurinn á þær á meðan þær sökkva því þá líkjast þær púpunum sem örmagnast á leiðinni upp og eru auðveld bráð . Ef og þá þegar botninum er náð , lyftum við þeim aftur upp með löngum ákveðnum inndrögum . Ekki síður möguleiki á að verða var við fisk á þessum tímapunkti , ef ekki þá leyfum við henni að sökkva aftur og endurtökum þannig leikinn þangað til við tökum hana alveg upp og köstum aftur . Ef logið ferðast eitthvað hraðar og gáran liggur á vatninu styttum við í tauminum , kannski niður í 14 ‘ . Undir svona kringumstæðum getum við notað okkur vindinn til að færa mjónuna til í vatninu . Köstum lítillega upp í vindinn , réttum úr línu og taum og leyfum flugunni að sökkva eins og leyfist . Hér gildir að vera ekkert að draga inn að óþörfu , flotlínan sér um að færa mjónuna , veifa henni fyrir framan silunginn . Eitt þó í lokinn , rétt fyrir upptöku er rétt að lyfta stönginni rólega um nokkur fet líkt og við gerum í púpuveiðinni . Það er ótrúlegt hve silungurinn verður oft snöggur til þegar honum finnst eins og hann sé að missa af bráðinni , jafnvel þó hann hafi verið að hnusa af henni í langan tíma en aldrei lagt til atlögu . 24.05.2012 – Kristinn hjá veida.is : Skemmtileg lesning hér að ofan . Það er spurning hvort búið sé að prófa þetta í Hlíðarvatni að undanförnu þegar Bleikjan hefur engu sýnt áhuga nema Rykmýinu . 24.05.2012 – Kristján : Já , ég prófaði þetta aðeins 11. maí en þá ferðaðist lognið kannski aðeins of hratt yfir til að þetta virkaði , en vel að merkja það var afskaplega lítill munur á mýpúpunni sem krækti í bleikjuna fyrir mig og alvöru mjónu , svo lítilmótleg var flugan .